### NN 40/2024 (5.4.2024.), Odluka Ustavnog suda Republike Hrvatske broj: U-IIIA-938/2023 od 7. veljače 2024.

Ustavni sud Republike Hrvatske

733

Ustavni sud Republike Hrvatske, u Prvom vijeću za odlučivanje o ustavnim tužbama, u sastavu sudac Branko Brkić, predsjednik Vijeća, te suci Andrej Abramović, Mario Jelušić, Lovorka Kušan, Josip Leko i Goran Selanec, članovi Vijeća, u postupku koji je ustavnom tužbom pokrenuo Damir Kušnjir iz Vukovara, na sjednici održanoj 7. veljače 2024. jednoglasno je donio

ODLUKU

I. Ustavna tužba se usvaja.

II. Županijski sud u Vukovaru dužan je donijeti odluku u predmetu koji se vodi pred tim sudom pod brojem Gž-231/2023 u najkraćem mogućem roku, ali ne duljem od šest (6) mjeseci, računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog zakona o Ustavnom sudu Republike Hrvatske (»Narodne novine« broj 99/99., 29/02. i 49/02. – pročišćeni tekst), podnositelju ustavne tužbe Damiru Kušnjiru iz Vukovara, Domovinskog rata 4/2, određuje se primjerena naknada zbog povrede prava na suđenje u razumnom roku zajamčenog člankom 29. stavkom 1. Ustava Republike Hrvatske (»Narodne novine« broj 56/90., 135/97., 113/00., 28/01., 76/10. i 5/14.) u iznosu od 255,00 eura.

IV. Naknada iz točke III. ove izreke bit će isplaćena iz državnog proračuna u roku od tri (3) mjeseca od dana podnošenja zahtjeva za njezinu isplatu Ministarstvu pravosuđa i uprave Republike Hrvatske.

V. Ova odluka objavit će se u »Narodnim novinama«.

Obrazloženje

I. POSTUPAK PRED USTAVNIM SUDOM

1. Damir Kušnjir iz Vukovara (u daljnjem tekstu: podnositelj) podnio je 17. veljače 2023. ustavnu tužbu zbog dugotrajnosti parničnog postupka koji se vodi pred Općinskim sudom u Osijeku pod brojem Pn-226/2019.

1.1. Za potrebe ustavnosudskog postupka, a na temelju članka 69. alineje 3. Ustavnog zakona pribavljena je preslika spisa Općinskog suda u Osijeku broj: Pn-226/2019.

II. ČINJENICE I OKOLNOSTI SLUČAJA

2. Podnositelj je 3. listopada 2014. Općinskom sudu u Osijeku podnio tužbu kojom od Opće županijske bolnice Vukovar potražuje naknadu štete (imovinske i neimovinske) koju trpi uslijed počinjene greške njezinih liječnika tijekom operativnog zahvata 18. siječnja 2012. Podnositelj je tužbu ujedno podnio i protiv Kliničkog bolničkog centra u Zagrebu kao II-tuženika te Kliničkog bolničkog centra Osijek kao III-tuženika, u kojim bolnicama je bio naknadno hospitaliziran i liječen, tražeći i od tih bolnica naknadu štete zbog daljnjih liječničkih grešaka za koje je tvrdio da su počinjene u tim bolnicama.

2.1. U povodu ranije podnositeljeve ustavne tužbe zbog zaštite prava na suđenje u razumnom roku Ustavni sud je odlukom broj: U-IIIA-2753/2022 od 29. lipnja 2022. (»Narodne novine« broj 95/22. od 17. kolovoza 2022.) utvrdio da je podnositelju povrijeđeno pravo na suđenje u razumnom roku u predmetnom parničnom postupku koji se vodi pred Općinskim sudom u Osijeku pod brojem Pn-226/2019, te je Općinskom sudu u Osijeku naloženo donijeti odluku u tom predmetu u najkraćem mogućem roku, a najdulje u roku od šest mjeseci, računajući od prvog idućeg dana nakon objave odluke u »Narodnim novinama«.

2.2. Pregled radnji u predmetnom parničnom postupku do donošenja odluke Ustavnog suda broj: U-IIIA-2753/2022 od 29. lipnja 2022. naveden je u istoj odluci na koju se upućuje.

2.3. U nastavku postupka nakon odluke Ustavnog suda broj: U-IIIA-2753/2022 od 29. lipnja 2022. provedene su sljedeće radnje.

Pred Općinskim sudom u Osijeku održana su ročišta 4. srpnja 2022. i 2. rujna 2022.

Rješenjem Općinskog suda u Osijeku od 28. rujna 2022. određeno je da će se provesti dokaz financijsko-knjigovodstvenim vještačenjem na okolnost izgubljene zarade podnositelja.

Hrvatski zavod za mirovinsko osiguranje dostavio je Općinskom sudu u Osijeku 29. rujna 2022. nalaz i mišljenje ovlaštenog vještaka Zavoda za medicinska vještačenja od 15. svibnja 2015. i ovlaštenog vještaka Zavoda za vještačenja od 21. veljače 2019.

Sljedeće ročište održano je 3. listopada 2022. na kojem je proveden dokaz saslušanjem svjedoka te podnositelja.

Daljnje ročište održano je 4. studenoga 2022. na kojem je proveden dokaz saslušanjem vještaka (dr. Josip Španjol, Gordana Rubeša). Ujedno je određeno da će se službenim putem zatražiti od Centra za socijalnu skrb Vukovar podatke o tome da li podnositelj i od kada prima doplatak za tuđu pomoć i njegu i u kojem iznosu. Centar za socijalnu skrb zatražene je podatke dostavio Općinskom sudu u Vukovaru 12. prosinca 2022.

Podnositelj se podneskom od 19. studenoga 2022. očitovao na nalaz vještaka dan na ročištu 4. studenoga 2022.

Sudski vještak za financije, knjigovodstvo i bankarstvo dostavio je Općinskom sudu u Osijeku 2. prosinca 2022. financijsko-knjigovodstveno vještačenje na okolnost visine izgubljene zarade podnositelja od 1. veljače 2012. do 21. listopada 2014.

Podnositelj se podneskom od 24. prosinca 2022. očitovao na zaprimljeni nalaz financijsko knjigovodstvenog vještaka.

Sudski vještak financijsko knjigovodstvene struke dostavio je Općinskom sudu u Osijeku 16. siječnja 2023. dopunu vještačenja.

Podnositelj je uz podneske od 20. siječnja 2023. i 24. siječnja 2023. dostavio daljnju medicinsku dokumentaciju, koju je sud dostavio na uvid liječnicima vještacima.

U odnosu na dokumentaciju zaprimljenu uz podnesak od 20. siječnja 2023. liječnici su se očitovali 23. siječnja 2023.

Podneskom od 23. siječnja 2023. III-tuženik se očitovao na financijsko-knjigovodstveno vještačenje.

Financijsko-knjigovodstvena vještakinja se podneskom od 24. siječnja 2023. očitovala na podnesak podnositelja od 24. prosinca 2022. te je ujedno obavijestila sud da nije u mogućnosti pristupiti na ročište zakazano za 15. veljače 2023.

Podnositelj je podneskom od 6. veljače 2023. u skladu sa zaprimljenim vještačenjima specificirao tužbeni zahtjev.

Dana 15. veljače 2023. održano je ročište na kojem je podnositelj predložio provođenje dopunskog medicinskog vještačenja.

Daljnje ročište održano je 13. ožujka 2023. na kojem je zaključena glavna rasprava.

Prvostupanjska presuda donesena je i objavljena 28. travnja 2023.

Protiv prvostupanjske presude žalbe su podnijele I-tužena bolnica i podnositelj 12. svibnja 2023., te su 15. svibnja 2023. žalbe upućene strankama na odgovor.

Općinski sud u Osijeku je rješenjem od 15. svibnja 2023. ispravio prvostupanjsku presudu glede naziva I-tužene bolnice.

Podneskom od 31. svibnja 2023. podnositelj se očitovao na navode žalbe I-tužene, nakon čega je Općinski sud u Osijeku podnositeljevo očitovanje uputio na očitovanje strankama.

Općinski sud u Osijeku je u povodu podnesenih žalbi spis predmeta 14. rujna 2023. uputio na odlučivanje nadležnom županijskom sudu.

Drugostupanjski postupak je u tijeku i vodi se pred Županijskim sudom u Vukovaru pod brojem Gž-231/2023.

III. OCJENA USTAVNOG SUDA

3. U konkretnom slučaju podnositelj je podnio tužbu za naknadu štete nadležnom prvostupanjskom sudu 3. listopada 2014. U trenutku odlučivanja o ovoj ustavnoj tužbi parnični postupak nije okončan i vodi se pred Županijskim sudom u Vukovaru pod brojem Gž-231/2023. Dakle parnični postupak traje dulje od devet godina i četiri mjeseca.

3.1. Ustavni sud je u odluci broj: U-IIIA-2753/2022 od 29. lipnja 2022. razmatrao razumnost duljine predmetnog parničnog postupka do donošenja te odluke, i ocijenio da je trajanjem postupka dužim od sedam godina i osam mjeseci podnositelju povrijeđeno pravo na suđenje u razumnom roku.

3.2. Stoga će Ustavni sud u ovom predmetu posebno razmotriti postupanje sudova u razdoblju od donošenja odluke broj: U-IIIA-2753/2022, dakle od 29. lipnja 2022. pa do donošenja ove odluke, a koje obuhvaća razdoblje od jedne godine i sedam mjeseci.

3.3. Ustavni sud ponavlja da se razumnost duljine postupka uvijek mora procjenjivati u svjetlu okolnosti konkretnog slučaja prema sljedećim kriterijima: složenosti predmeta, ponašanju podnositelja i nadležnih tijela te važnosti predmeta postupka za podnositelja.

3.4. Kako je već ranije utvrđeno u odluci broj: U-IIIA-2753/2022 od 29. lipnja 2022. u konkretnom slučaju radi o složenijem predmetu – predmet spora je naknada štete za koju podnositelj tvrdi da mu je nastala zbog nesavjesnog liječenja u trima tuženim bolnicama.

3.5. U razmatranom razdoblju nakon donošenja navedene odluke Ustavnog suda od 29. lipnja 2022., pred Općinskim sudom u Osijeku održano je šest ročišta, provedena su dva vještačenja (medicinsko te financijsko-knjigovodstveno), izvodili su se dokazi, saslušavali su se svjedoci. Ustavni sud ne nalazi da je do donošenja prvostupanjske presude 28. travnja 2023. bilo zastoja u postupku ili da postupak nije bio vođen učinkovito. Drugostupanjski postupak pred Županijskim sudom u Vukovaru u tijeku je dulje od četiri mjeseca.

3.6. Što se tiče ponašanja podnositelja, Ustavni sud ne nalazi da je podnositelj u razmatranom razdoblju svojim postupanjem značajnije pridonio trajanju postupka.

3.7. Uzimajući u obzir da je nakon donošenja odluke Ustavnog suda od 29. lipnja 2022. prošlo više od godinu dana i sedam mjeseci, da postupak i dalje nije okončan, kao i da cjelokupni parnični postupak traje dulje od devet godina i četiri mjeseca, te posebno imajući u vidu značaj predmeta za podnositelja, Ustavni sud ocjenjuje da je ukupnim trajanjem parničnog postupka povrijeđeno pravo podnositelja da sud u razumnom roku odluči o njegovim pravima i obvezama, zajamčeno člankom 29. stavkom 1. Ustava.

3.8. Što se tiče podnositeljevog zahtjeva za isplatu novčane naknade zbog povrede prava na suđenje u razumnom roku ističe se da je Ustavni sud u odluci broj: U-IIIBi-5099/2020 od 23. ožujka 2021. već razmatrao duljinu predmetnog parničnog postupka, zajedno sa duljinom kaznenog postupka koji se vodio u povodu istog štetnog događaja. Zbog dugotrajnosti tih postupaka podnositelju je dosuđena naknada u iznosu 30.000,00 kn (3.981,68 eura). Pored toga podnositelju je pred redovnim sudovima zbog povrede prava na suđenje u razumnom roku u predmetnom parničnom postupku određena naknada u iznosu 4.000,00 kn (530,89 eura).

Odlukom Ustavnog suda broj: U-IIIA-2753/2022 od 29. lipnja 2022. podnositelju nije dosuđena daljnja naknada zbog utvrđene povrede prava na suđenje u razumnom roku, iz razloga jer je ocijenjeno da su iznosi naknade koji su već bili dosuđeni podnositelju, predstavljali primjerenu zadovoljštinu zbog dugotrajnosti parničnog postupka u razdoblju koje je tada bilo razmatrano.

Budući da je nakon donošenja odluke Ustavnog suda od 29. lipnja 2022. prošlo više od godinu dana i sedam mjeseci, Ustavni sud ocjenjuje da je podnositelju valjalo dosuditi zadovoljštinu u daljnjem iznosu od 255,00 eura.

3.9. Stoga je na temelju članka 63. stavaka 1. i 2. Ustavnog zakona odlučeno kao pod točkama I. – IV. izreke.

3.10. Odluka o objavi temelji se na članku 29. Ustavnog zakona (točka V. izreke).

Broj: U-IIIA-938/2023

Zagreb, 7. veljače 2024.

USTAVNI SUD REPUBLIKE HRVATSKE

Predsjednik Vijeća
 dr. sc. Branko Brkić, v. r.